Urmareste Modifică dimensiunea fontului: Play

Bucureşti, 21 aug /Agerpres/ - Copreşedintele PNL Alina Gorghiu afirmă, într-o postare pe Facebook, că politizarea managementului şcolilor e un "virus" de care România trebuie să scape cât mai curând.



"(...) Întreaga susţinere pentru ministrul Educaţiei, Mircea Dumitru, în problema numirilor pentru conducerea unităţilor de învăţământ. Politizarea managementului şcolilor e un virus de care trebuie să scăpăm cât mai curând. Va fi un mare pas înainte dacă fenomenul acesta, toxic pentru învăţământul românesc, va fi oprit în mandatul guvernului tehnocrat", a scris Alina Gorghiu duminică pe pagina sa de socializare.



Ministrul Educaţiei, Mircea Dumitru, le-a transmis vineri inspectorilor şcolari generali să ţină seama exclusiv de competenţe şi de integritate atunci când numesc prin detaşare directorii de şcoli.



"Am primit în ultimele zile mai multe sesizări referitoare la modul în care, în unele judeţe, se petrec numirile prin detaşare ale directorilor de şcoli. Atrag atenţia tuturor inspectorilor şcolari generali că numirile directorilor trebuie să ţină seama exclusiv de competenţele şi de integritatea persoanelor în cauză", a scris ministrul pe pagina sa de Facebook.



Mircea Dumitru a mai precizat că MENCŞ va demara, în cel mai scurt timp, concursurile pentru directorii de unităţi de învăţământ, astfel încât "să punem capăt practicilor care, an de an, au afectat profund şcoala".AGERPRES/ (AS - autor: Daniel Florea, editor: Marius Frăţilă)